Diari Oficial de la Generalitat Valenciana


Sumari del DOGV 5561, del 23-07-2007 (2007/9676)

ORDE de 22 de juny de 2007, de la Conselleria de Cultura, Educació i Esport, per qual es regula l'oferta parcial de mòduls formatius de Formació Professional en determinats centres públics de la Generalitat.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5561

Data del DOGV
:   23-07-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/9676


Data del document
:   22-06-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * formació professional
    * ensenyament professional

ORDE de 22 de juny de 2007, de la Conselleria de Cultura, Educació i Esport, per qual es regula l'oferta parcial de mòduls formatius de Formació Professional en determinats centres públics de la Generalitat. [2007/9676]  
La Llei 5/2002, de 19 de juny, de les Qualificacions i la Formació Professional, establix com un dels fins del Sistema Nacional de Qualificacions i Formació Professional promoure una oferta formativa de qualitat, actualitzada i adequada als distints destinataris, d'acord amb les necessitats de qualificació del mercat laboral i les expectatives personals de promoció professional.  
La Llei Orgànica 2/2006, de 3 de maig, d'Educació (BOE de 4 de maig), indica que fomentar l'aprenentatge al llarg de tota la vida, suposa oferir possibilitats a les persones jóvens i adultes de combinar l'estudi i la formació amb l'activitat laboral o amb altres activitats. Per a permetre el trànsit de la formació al treball i viceversa, o d'estes amb altres activitats, és necessari incrementar la flexibilitat del sistema educatiu.  
El Reial Decret 1538/2006, de 15 de desembre del 2006 (BOE de 3 de gener del 2007), pel qual s'establix l'ordenació general de la Formació Professional del sistema educatiu, establix en l'article 34, que amb la finalitat de facilitar la formació permanent, la integració social i la inclusió de les persones o grups desfavorits en el mercat de treball, les administracions educatives podran oferir formació en règim presencial o a distància de mòduls professionals inclosos en títols i associats a unitats de competència del Catàleg Nacional de Qualificacions Professionals.  
El Reial Decret 1128/2003 de 5 de setembre, pel qual es regula el Catàleg Nacional de Qualificacions Professionals establix que per mitjà del catàleg modular de formació professional es promourà una oferta formativa de qualitat, actualitzada i adequada als distints destinataris d'acord amb les seues expectatives de progressió professional i de desenrrotllament personal.  
El Decret 8/1998, de 3 de febrer, del Govern Valencià pel qual s'establix l'ordenació general de les ensenyances de la Formació Professional Específica i les directrius sobre els seus títols, regula en l'article 7, l'oferta parcial i altres formacions complementàries.  
El Pla Valencià de la Formació Professional aprovat pel Consell de la Generalitat Valenciana el 15 d'octubre del 2002, establix dins de les seues línies estratègiques, el promoure el compromís formatiu del conjunt de la societat, incrementant la inversió, facilitant les oportunitats d'accés i diversificant i flexibilitzant el seu desenrotllament.  
La incorporació dels jóvens i dones al mercat laboral, així com els canvis que es produïxen en el camp tecnològic, fa aconsellable estendre el camp de la Formació Professional Específica a altres àmbits, per mitjà de l'establiment de programes de formació per a la població activa, tant de desocupats com d'ocupats, que permeta per mitjà de la formació en els centres educatius i si és el cas en el centre de treball, acreditar les competències professionals necessàries per al desenrotllament de determinats llocs de treball, possibilitant al mateix temps la futura obtenció del títol professional respectiu.  
Actualment resulta molt important poder efectuar una oferta formativa dirigida a la població adulta, tant d'una formació contínua dels col·lectius laborals necessitats de requalificació o reciclatge professional, com també d'una formació destinada a aquells col·lectius que, per les seues característiques laborals, familiars, socials o per raons de localització geogràfica, requerixen d'una oferta que, al seu torn, done una resposta adequada a les seues necessitats, en ambdós casos una oferta formativa en règim d'ensenyança parcial permet un acostament a les necessitats de dits col·lectius.  
Es dóna d'esta manera resposta a les necessitats d'oferir ensenyances parcials en determinades famílies professionals, així com en les condicions d'accés als mòduls oferits.  
Per tant, per mitjà d'esta orde s'establixen els diversos elements d'organització de l'oferta formativa modular de formació professional específica, l'horari dels mòduls, l'oferta de plaçes, l'autorització dels centres per a oferir-la, els requisits d'accés i procediment d'admissió, l'organització acadèmica i l'avaluació i acreditació d'estes ensenyances.  
En virtut de l'anteriorment exposat i d'acord amb el article 28 e) de la Llei 5/1983, de 30 de desembre, del Consell,   
ORDENE  
Article 1. Objecte  
La present orde té com a objecte regular l'oferta formativa parcial de formació professional específica en centres docents públics de l'àmbit de gestió de la conselleria de Cultura, Educació i Esport.  
Article 2. Oferta formativa  
L'oferta modular de cicles formatius de formació professional específica prevista en esta orde, es podrà organitzar en les condicions següents:  
a) Per mitjà d'acords marcs específics de formació i col·laboració establits entre la conselleria de Cultura, Educació i Esport i entitats o empreses públiques o privades.   
b) Per mitjà de l'oferta que realitzen els centres docents als treballadors/es que permeta la formació i/o requalificació professional.  
c) Oferta de mòduls formatius concrets que s'oferixen de forma individual, per a la formació permanent de les persones interessades en estos.  
Per a la impartició de mòduls formatius a través d'ensenyances parcials, els IES autoritzats podran subscriure acords de col·laboració amb entitats o empreses públiques o privades, que tingueren com a objecte la requalificació professional del personal de les dites entitats. Els dits acords, hauran de ser materialitzats per mitjà de conveni específic entre la conselleria de Cultura, Educació i Esport i l'empresa o entitat corresponent.  
Article 3. Horari dels mòduls  
El total d'hores lectives de cada mòdul formatiu que s'oferisca serà l'establit en els reials decrets de títol i de currículum, que es troben diferenciats en la distribució horària del cicle corresponent, publicats per la Generalitat. El tractament metodològic dels dits mòduls s'adaptarà en la mesura que es puga a les peculiars característiques de les persones adultes  
Article 4. Admissió  
Els alumnes interessats a cursar estes ensenyances parcials de mòduls formatius hauran de reunir les condicions següents:  
?Tindre 18 anys complits, l'any natural en què efectue la matrícula en els casos de mòduls corresponents a cicles formatius de grau mitjà i de 20 anys complits l'any natural en què es realitze la matrícula en el cas de mòduls formatius corresponents a cicles formatius de grau superior.  
?Demostrar documentalment la seua situació laboral activa d'almenys un any a temps complet o de desocupació, justificada per un cretificat de l'empresa, de la Tresoreria de la Seguretat Social o per documentació del SERVEF.  
Sense perjuí de l'aplicació general disposada en la normativa d'admissió de l'alumnat en les ensenyances de formació professional específica, en l'accés a esta oferta parcial de mòduls formatius es donarà prioritat als treballadors/es pertanyents a col·lectius desfavorits en l'accés a l'ocupació.  
Article 5. Oferta de places  
Els centres docents destinaran a esta modalitat d'ensenyança les places lliures dels mòduls que resulten al finalitzar l'admissió de l'alumnat que ha sol·licitat plaça per a realitzar els cicles formatius de formació professional específica, que seran completades fins al nombre de places autoritzades en el cicle formatiu, per a l'accés de les persones que tinguen prèviament sol·licitada la seua admissió per a la realització de determinats mòduls formatius a través de l'oferta parcial d'estos.  
Article 6. Autorització de centres docents  
1.L'oferta parcial de mòduls formatius dels diferents cicles formatius de formació professional específica i els centres on es realitzarà la dita oferta es preveu en l'annex I a la present orde.   
2.La Direcció General d'Ensenyament podrà autoritzar, suprimir i/o renovar anualment, a través de les resolucions corresponents, els centres docents on s'impartirà esta modalitat formativa.  
Article 7. Procés d'admissió i matrícula  
Donada la naturalesa de les ensenyances modulars, els centres educatius autoritzats per a impartir la dita oferta parcial, tindran autonomia administrativa per a realitzar el procés de preinscripció i matrícula de l'alumnat que desitge cursar este tipus d'ensenyances. No obstant això, el procés d'admissió i matriculació haurà d'estar finalitzat en el mes d'octubre de cada curs escolar.  
Article 8. Avaluació, certificació, i titulació  
1. Avaluació: L'avaluació d'esta modalitat d'ensenyança, es realitzarà prenent com a referència els objectius de cada mòdul expressats en termes de capacitats i els respectius criteris d'avaluació de cada un dels mòduls, així com les realitzacions i criteris de realització de les unitats de competència corresponents.  
2. Certificació: El centre docent autoritzat emetrà, a cada alumne que haja superat un mòdul formatiu per esta modalitat d'ensenyança, un certificat on conste el nom del mòdul, el nombre d'hores, el nom del cicle formatiu a què pertany, la qualificació obtinguda i les capacitats terminals adquirides en el mòdul.   
Els certificats emesos conforme al paràgraf anterior, seran objecte de registre numerat en la Secretaria del centre docent.   
3. Titulació: L'alumnat que haja superat mòduls formatius d'un cicle formatiu en oferta parcial, i desitge obtindre el títol corresponent, podrà matricular-se i completar els mòduls formatius no realitzats, acreditant prèviament els requisits acadèmics necessaris per a l'accés als cicles formatius de Formació Professional de grau mitjà i de grau superior.  
DISPOSICIÓ FINAL ÚNICA  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
València, 22 de juny de 2007  
El conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Relació de centres docents, mòduls formatius i els seus respectius cicles formatius, autoritzats per a la seua impartició en la present oferta parcial de mòduls formatius de Formació Professional Específica:  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
